钦定古今图书集成/明伦汇编/官常典/第734卷 > 乔彝 张喦起 王佐 吴德新
## 钦定古今图书集成/明伦汇编/官常典/第734卷 > 乔彝 张喦起 王佐 吴德新

按《元史忠义传》：“彝字仲常，晋宁人。性高介有守，一时
名称籍甚。至正十八年，贼由绛州垣曲县袭晋宁，城
陷，城中死者十二三。彝整冠衣，聚妻子，家有大井，彝
坐井上，令妻子婢辈循次投井中，而己随赴之。彝既
死，贼首王士诚使人即彝家邀致之，至则彝已死矣。
贼平，朝廷赠彝临汾县尹，赐谥纯洁。有张喦起、王佐”
者，皆士人也，并以不屈贼而死。喦起字傅霖，汾州人。
累举不中，尝用荐者征为国子助教，居一岁，免归。盗
既去晋宁，复陷汾州，喦起与妻赴井死。王佐字元辅，
晋宁人。从父居上都，教授里巷，不与时俯仰。会贼至，
仓卒不能避，为所获，欲降之，佐傲岸自如，诟贼不辍，
因见害。又有吴德新者，字止善，建昌人。工医。留京师
久之，常往宁夏。会盗至，德新见执，胁使降。德新厉声
曰：“我生为皇元人，死作皇元鬼，誓不从尔贼！”贼乃缚
其两手，加白刃颈上，迫其畏屈。德新骂不已，乃曳之
井上，阳欲挤之。德新偶得宽，即自投井中，仰骂贼。贼
下射，矢贯其顶，骂益力。贼怒，以长枪刺之，然亦壮其
志，怜其死，曰：“此真丈夫也。”以土埋井而去。